钦定古今图书集成/明伦汇编/官常典/第661卷 > 赵谦
## 钦定古今图书集成/明伦汇编/官常典/第661卷 > 赵谦

按《明外史》本传：“谦字㧑谦，馀姚人。早岁孤贫，寄食山
寺，即励志圣学。闻金华郑四表学有根源，往师之。寻
考亭坠绪，归而兀坐坞山万里阁。博览经史，尤精六
书之学。洪武十二年，诏儒臣修《正韵》，谦应聘入都，年
甫二十八。诸儒嫉其立异，以年少毁之。乃授中都国
子典簿。学士宋濂深惜之，遣二子与游，然亦莫能留”
也。明年，又与僚友论事不合，罢归。家居十年，侍郎侯
庸奏荐之，太祖曰：“朕知之久矣，将老其才而大用之。”
庸又言于皇太子，太子曰：“吾识其人，宋先生尝称之。
然其所著书，非静处不能就，可令为教官。”会有忌谦
者，乃以为琼山教谕。琼山在南海外，声教所不及。谦
至作《琼台布》。所著《学范》，慨然以兴起斯文为己任，虽
将门子弟及蛮中荷戈之徒，皆知向学，由是文教大
兴。居二年，因进香入觐，上其所著书，诏下翰林看详，
竟为寝阁。寻卒于官，年四十五。四方学者莫不宗之，
称之为“考古先生。”